Úvodné slovo na videokonferencii 24. 5. o 16.20 h

Prečo potrebujeme väčší-menší zázrak ?

Z dvadsiateho na dvadsiatehoprvého augusta 1968 krátko po polnoci som sa po týždni auto-stopu dostal z Paríža, Cannes, Janova, Verony, Budapešti k mostu medzi maďarským Komárom a slovenským Komárnom. Vnímal som aj tanky a vojsko na maďarskej strane, ale nebral som vážne „dobré rady“ našich na hranici, aby som sa vrátil tam, odkiaľ prichádzam. Odviezli ma na stanicu, kde som nasadol na zrýchlený osobný vlak do Bratislavy. Okolo pol piatej ráno som si dal sprchu a ľahol si. Zobudil som sa na rachot na našom dvore pre domy štyroch ulíc Malinovského, Belehradskej, Legionárskej a Jiskrovej. Tam sa pokúšala pristáť helikoptéra. A po chvíli som opäť zaspal. Krátko pred 7. hodinou rannou som vstal a v obývacej izbe stála ako zjavenie moja mama, ktorá plakala. Povedala : „Zradili“. A po chvíli dodala, že republiku obsadzujú Sovietska armáda a spolu s ňou vojská Bulharska, Maďarska, DDR a Poľska. Čo mi povedala, to bola vlastne pre mňa výzva, inšpirovaná tým, čo som videl v Paríži, ktorý doslova burácal protestami proti vláde, proti vojne vo Vietname.

Spolu s priateľmi – súrodencami Petrom a Vierou Kopeinigovými sme obsadili priečelie objektu vtedajšieho Generálneho konzulátu ZSSR od 10. hodiny 21. augusta do 19. hodiny 30. augusta. Nič múdrejšieho nás nenapadlo ako hladovka, z ktorej urobila snímky pani Zuzana Mináčová. V predposledný deň augusta sme sa na radu sovietskeho „civila“ stiahli do dvora susediaceho domu. Povedal, „aby ste sa nedostali do problémov s vojakmi v civile, ktorí dôjdu na dvoch nákladiakoch“. A ešte ukázal na cestu po ktorej išli transportéry s bielymi pásmi. „Je koniec, vaši podpísali s nami dohodu. Vy teraz nič nezmôžete. Váš čas ešte príde“. A tie nákladiaky vskutku došli pred polnocou.

Bolo to desať dní, keď sme pomáhali riešiť aj presunutie francúzskych detí z medzinárodného tábora na Počúvadle do Viedne... a nemysleli na budúcnosť. A potom sa pomaly začal vracať normálny život, ale, popravde, dosť nenormálny. V našej blízkosti sme vnímali napätie, neraz vysoké napätie, a strach, lebo neustále sa niečo dialo medzi funkcionármi štátu a strany, v médiách, aj na pracoviskách, aj v školách, ale vnímali sme, že vôľa vrátiť sa do života a žiť s nádejou, že to nebude na večné časy boli silnejšie ako truchlenie za „Pražskou jarou“. Postupne som si začal myslieť, že situácia, keď mier v našom štáte bol ohrozený, sa už nemôže a nebude opakovať.

Začiatkom apríla pred osemnástimi rokmi som sa vyše dvoch hodín zhováral s naším vzácnym členom kardinálom Korcom. Bol to jeden z mnohých rozhovorov, ktoré sme spolu mali od novembra 1989. roka do jari roku 2014. Názory kardinála Korca mali pri našom "miléniovom" stretnutí charakter posolstva občanom a zodpovedným za vývoj ich štátu. Sú platné, a teda aktuálne aj dnes. Dodnes nikto zo súčasníkov tak jasne nevyjadril, že sme "mimo" a spoločnosť dnes došla do všestrannej a napohľad do neprekonateľnej krízy.

" ... Niežeby tu nebolo nič dobré. V podstate máme slobodu, môžeme hovoriť, môžeme tvoriť. Lenže so slobodou sme sa nenaučili narábať. Hovorí sa všetko možné, aj sa píše, aj sa kritizuje, aj sa navrhuje. Ale vzniká priam chaos názorov, mienok, skupín. A trhové hospodárstvo nielen uvoľnilo energiu jednotlivcov a skupín, ale ich začalo aj kaziť. Začali triumfovať peniaze ako také, nie podnikateľská služba ...“. Tak sa vyjadril 3. apríla 2001 kardinál Korec.

Príčiny neúspechov? Okrem zlyhávania ľudí, okrem chamtivosti, ktorá sa mnohých zmocnila, sú tu aj veci, ktoré sme predsa len aj zdedili. Aj rozleptané charaktery, aj devastovaná morálka. Naozaj si aj ja myslím spolu s vami, že nijaký život národa, nijaké hospodárstvo nie sú možné bez duchovného ľudského rozvoja, bez rozvoja úcty k človeku, k rodine, k národu a štátu, bez úcty k svedomiu a morálke, bez solídnej výchovy k opravdivým hodnotám ...".

Netreba splietať hodnotenia toho, čo sme vykonali, ako konáme, viazať kritiku do vencov a pripravovať sa na pohreb našich najčlovečenskejších predstáv, snov a plánov. Možno to má byť tak, že sme pomalší v zmenách, ktoré potrebujeme, a bez ktorých neuspejeme v konkurencii iných národov a ich štátov. Alebo sme do takej pozície tlačení "zvonka" a to aj s pomocou domácich ľudkov, ktorí sa ulakomili obrazne na judášsky groš, či na všakovaké pozlátka.

Nech sa doterajšie vlády nadúvali a nemenej ich protivníci, nech sa súčasná vláda naďalej nadúva a nemenej jej opozícia, tak výsledok je jednoznačný : potrebujeme menší zázrak, ktorý by nám vyniesol do najzodpovednejších pozícií osobnosti odborne zdatné, národu oddané, občanmi uznávané, predovšetkým za ich doterajšie pracovné výsledky, názory a postoje, ako aj život. A predovšetkým, je treba pochovať to chválenkárstvo, konanie mimo zdravého rozumu a v rozpore so zákonmi prírodnými a tiež ekonomickými. Aj strestať tých, ktorí poškodzovali – poškodzujú republiku a každého z daňových poplatníkov, nezmyselne a protiústavne zadĺžovali - zadlžujú štát, lebo to bolo a je jediné, čoho boli a sú schopní.

Možnosť takého zázraku podporuje fakt, že máme u nás dosť výnimočných osobností schopných aj pripravených postarať sa o novú "slovenskú jar". Takých, ktorým je jasné, že treba reštart spoločnosti. A pokiaľ sa možní lídri nepreberú k životu, a nepochopia zodpovednosť za to, čo je a čo by sa malo stať, tak sa staneme vazalmi vlastnej malosti, hlúposti, sebaľúbosti a z toho plynúceho nadúvania sa v akomsi automatickom režime. Ak aj niekto má námietky k jeho myšlienkam, splňme aspoň jeho prianie, tak dobre sa hodiace na dnešnú dobu : "Urážky píšte do piesku, dobrodenia do mramoru." I keď, v tomto civilizačnom a spoločenskom nečase bude nevyhnutné vyžadovať si od lídrov domácich, a predovšetkým zahraničných, aby prinavrátili mier do Európy a sveta, a prestali drukovať vojne.

Dr. Peter Kasalovský

Predstaviteľ združenia Neformálne ekonomické fórum Hospodársky klub a jeho Medzinárodného mierového výboru